Кейт Бекинсейл
Ка̀трин Ро̀мани (Кейт) Бѐкинсейл () е английска актриса. Родена е в Чизик, Лондон, Великобритания през 1973 г.

Биография

Произход 
Кейт е дъщеря на Джуди Ло, театрална и телевизионна актриса, и на Ричард Бекинсейл, известен телевизионен актьор, който умира през 1979 г. на 31-годишна възраст. От страна на баща си Кейт има полусестра на име Саманта, която също е актриса. Прадядото на Кейт по бащина линия е бирманец и Бекинсейл твърди, че като малка е имала твърде ориенталски външен вид.

Образование 
Бекинсейл посещава частно училище и през тийнейджърските си години два пъти печели конкурса за млади писатели на W. H. Smith – веднъж за три свои разказа и веднъж за три стихотворения. След непокорно юношество, включително период с анорексия и пропушване, Бекинсейл в крайна сметка тръгва по стъпките на своите родители и се насочва към актьорската професия. Първата ̀и роля е в телевизионния филм, посветен на Втората световна война – „One Against the Wind“, който за първи път е излъчен през 1991 г. След като научава три езика на отлично ниво, Бекинсейл следва френска и руска литература в Ню Колидж, Оксфордския университет, но в крайна сметка не го завършва.

По време на първата си година в Оксфорд Бекинсейл получава покана за участие във филма „Much Ado About Nothing“, адаптация по Шекспировата пиеса. Тя прекарва последната си учебна година в Париж, след което решава да прекъсне своето образование, за да се концентрира изцяло върху актьорска си кариера. Впоследствие участва в няколко нискобюджетни филма, между които „Shooting Fish“ и „Последните дни на диското“ (The Last Days of Disco) (и двата през 1998 г.). През това време Кейт също така участва и в телевизионни филми и театрални постановки.

Кариера 
Нейният първи мащабен американски филм – „Дворец на илюзиите“ (Brokedown Palace) (1999), не постига широк успех. Скоро след това Бекинсейл е избрана за участие във филма „Пърл Харбър“ (Pearl Harbor), който се превръща в един от най-големите филми на тези години. През следващите години Кейт участва в поредица от американски филми, които са високобюджетни, но получават невисока оценка от страна на критиката. Между тях са „Знак на съдбата“ (Serendipity) (2001), „Подземен свят“ (Underworld) (2003) и „Ван Хелсинг“ (Van Helsing) (2004).

През януари 2006 г. Бекинсейл участва в продължението на „Подземен свят“ – „Подземен свят: Еволюция“ (Underworld: Evolution), което също е режисирано от съпруга ѝ – Лен Уайзмън. Кейт участва заедно с Адам Сандлър в комедийния филм „Щрак“ (Click), чиято официална премиера се състои през юни 2006 г.

Личен живот 
Бекинсейл се среща от 1995 до 2003 г. с уелския актьор Майкъл Шийн, от когото има дъщеря, Лили Моу Шийн, родена на 31 януари 1999 г. Лили играе ролята на младата Селин във филма „Подземен свят: Еволюция“ и се снима в детски роли във филмите „Щрак“ (2006) и „Всичко ни е наред“ (2009).

През юни 2003 г., няколко месеца след раздялата си с Шийн, Бекинсейл се сгодява за режисьора на „Подземен свят“ Лен Уайзмън. Двамата сключват брак на 9 май 2004 г. в Лос Анджелис, а се развеждат през ноември 2015 г. Разводът им официално е оформен през ноември 2019 г.

Други 
През 2002 г. списание Hello! нарича Кейт първа красавица на Англия. Списание Maxim ѝ дава № 16 в своя рейтинг „HOT 100“ (2003), а списание Stuff – № 63. През 2005 г. списание FHM отрежда на Бекинсейл № 71 в списъка си „100-те най-сексапилни жени в света“, а през 2006 г. – № 78. През 2009 г. списание Esquire нарича Кейт Бекинсейл „най-сексапилната жена сред живите днес“.

Кейт е пушачка.

Филмография

Източници

Външни препратки 

 
 

Британски театрални актьори и актриси
Английски актриси
Английски озвучаващи актриси
Родени в Лондон